 ኡጋንዳዊቷ የኦክስፎርድ ተማሪ ከራሷ ጋር ጋብቻ ፈጸመች 
  ወላጆቿና ወዳጅ ዘመዶቿ ትዳር እንድትይዝ ነጋ ጠባ መወትወታቸው ያሰላቻት ኡጋንዳዊት የዩኒቨርሲቲ ተማሪ ሉሉ ጀሚማ፤ ከውትወታው ነጻ ለመውጣት በማሰብ ከሰሞኑ ከራሷ ጋር በይፋ ጋብቻ መፈጸሟን ቢቢሲ ዘግቧል፡፡በኦክስፎርድ ዩኒቨርሲቲ በፈጠራ ጽሁፍ የሁለተኛ ዲግሪ ትምህርቷን በመከታተል ላይ የምትገኘው ሉሉ ጀሚማ፤ ከሰሞኑ የ32ኛ አመት የልደት በአሏን ባከበረችበት ስነስርዓት ላይ በቬሎ ሽክ ብላ ከራሷ ጋር መጋባቷ ተነግሯል፡፡ጀሚማ በጋብቻ ስነስርዓቱ ላይ ለታደሙት 30 ያህል እንግዶቿ ባደረገቺው ንግግር፣ የህይወቷ ተቀዳሚ አላማ ትምህርቷን በጥሩ ውጤት ማጠናቀቅና ወደ ስራ ገብታ ውጤታማ ተግባር መፈጸም እንጂ ትዳር መመስረት አለመሆኑን በመግለጽ፣ እንድታገባ የሚወተውቷትን ወላጆቿንና ወዳጅ ዘመዶቿን ለማስደሰት ስትል ከራሷ ጋር ለመጋባት መወሰኗን አስታውቃለች፡፡“አባቴ ገና የ16 አመት ልጃገረድ እያለሁ ነበር የሰርጌ ዕለት የማደርገውን ንግግር አርቅቆ የሰጠኝ፡፡ እሱም ሆነ እናቴ ከዚያ ጊዜ ጀምሮ ትዳር የምይዝበትን ቀን በመናፈቅ ፈጣሪ ጥሩ ባል እንዲሰጠኝ ሲጸልዩልኝ ነው የኖሩት፡፡ እኔ ግን አላማዬ ትዳር አይደለም” ብላለች ጀሚማ፡፡ጀሚማ ከራሷ ጋር ለተጋባችበት ሰርግ ያወጣቺው ወጪ፣ በነጻ ወዳገኘቺው አዳራሽ ለሄደችበት ትራንስፖርት የከፈለቺው 2.62 ዶላርና የቬሎ መግዣ ብቻ ነው ያለው ዘገባው፤እምር ድምቅ ያለቺባቸውን ጌጣጌጦች ከእህቷ በውሰት ወስዳ መጠቀሟን፤ የማስዋብና የማሰማመር ሃላፊነቱን አንድ ጓደኛዋ በነጻ እንደከወነችላት፣ ወንድሟ ደግሞ የኬክ ወጪውን እንደሸፈነላት አክሎ ገልጧል፡፡